ไฟแนนซ์ทูเดย์
คิกออฟไปแบบเงียบเหงากร่อยๆ เพราะมาผิดที่ผิดเวลา สำหรับโครงการรถคันแรกของกระทรวงการคลัง
13 ต.ค. 2554

คิกออฟไปแบบเงียบเหงากร่อยๆ เพราะมาผิดที่ผิดเวลา สำหรับโครงการรถคันแรกของกระทรวงการคลัง 
ที่จัดขึ้นที่ 11-14 ต.ค.นี้ ขนาดผู้จัดต้องไปเกณฑ์ชาวบ้าน เด็กนักเรียนปิดเทอมมาร่วมงานให้คนดูคึกคัก 




ทั้งๆ ที่มีการใช้งบประมาณงานนี้ไปกว่า 60 ล้านบาท ต้องถือว่าสิ้นเปลืองอย่างมาก ในภาวะที่ปัญหาเจอมรสุมน้ำท่วม หากนำเงินไปช่วยน้ำท่วมจะได้ประโยชน์กว่ากันเยอะ
นี่ยังไม่รวมกับเงินภาษีที่หายไปจากโครงการนี้อีก 3 หมื่นล้านบาท เห็นแล้วได้แต่เหนื่อยใจแทนรัฐบาล ใครเตือนก็ไม่เชื่อว่าให้เลิก ลด แลก แจก แถม เก็บกระสุนไว้ใช้ยามจำเป็น พอถึงตอนนี้น่าจะเริ่มรู้สึกบ้าง จากปัญหาน้ำท่วมไม่มีเงินต้องไปหั่นงบประจำมาฟื้นฟูประเทศ เหมือนตัดใบบัวไปปิดช้างตายอย่างไรบอกไม่ถูก
...ก่อนหน้านี้ ธีระชัย ภูวนาถนรานุบาล รมว.คลัง ไปเป็นประธานงานครบรอบก่อตั้งสำนักงานบริหารหนี้สาธารณะ (สบน.) ที่โรงแรมพลูแมน และต่อว่าผู้จัดงานแบบไม่ไว้หน้าว่า จัดงานใหญ่หรูหราเกินความจำเป็น ทั้งจัดดอกไม้และมีดนตรีบรรเลง เห็นท่างานนี้คุณธีต้องรีบตรวจงานรถคันแรกด่วน เพราะใช้เงินไปกว่าครึ่งร้อยล้าน จ้างนักร้องค่าตัวแพงมาร้องไม่กี่เพลงทุกวัน การตีฆ้องร้องป่าวนโยบายของรัฐสิ้นเปลืองเกินงามหรือไม่ เอ๊ะหรือว่า งานใหญ่ขนาดนั้นใช้ไปห้าสิบหกสิบล้านแลกกับหน้าตาของนโยบายรัฐไม่แพงขอรับ...